KARHIN KOULU: toukokuuta 2010
Käytiin taas haaveilemassa tiluksilla. Etsittiin tonttimerkit, rähmittiin ruohikossa, saniaisten ja mustikanvarpujen seassa, pellon reunassa, vanhojen puiden välissä; kaikki muut punaiset merkit löytyivät paitsi yksi. Kaunis aurinkoinen sunnuntai alkoi hämärtyä illaksi ja lopulta hyttyset tekivät lopun etsinnöistä.
Ilman viimeistä tonttimerkkiäkin meille selvisi helposti tontin valtava koko; taloesitteessä lukee että 1,0128 hehtaaria! Kun sen kävi kävelemässä ympäriinsä, se oli käsittämätön, hengästyttävä...
Elämä on seikkailu, täynnä haasteita! Toisinaan on hauskaa haastaa vähän isommin, kaasuttaa kovempaa, jopa riskeerata, seikkailla oikein kunnolla; niin kuin nyt!
Karhin koulu on meidän nelihenkiselle perheellemme haasteista varmaan yksi isoimmasta päästä. Emme kuitenkaan miettineet minuuttiakaan kauempaa tarttuakko toimeen vai ei; ensi hetkestä olimme tarmoa ja suunnitelmia täynnä. -Turha pilata iloa ajattelemalla liikaa megalomaanisia ylläpito- tai remontointikustannuksia, ne nimittäin vain ovat ja ne voitamme, se olkoon mottomme!
Kliseisesti, se oli rakkautta ensi silmäyksellä! Ajaessani ensi kertaa katsomaan Karhin koulua ja nähtyäni sen peltoaukean poikki korkealla töyräällä isojen, vanhojen puiden katveessa, punaisen katon korkealla kuin pilvissä, olin ajaa autoni ojaan. Poukkoilin kuoppaisella hiekkatiellä ihastuksesta hengästyneenä ja mutisin hämmästyksen sanoja. Lumous ei kadonnut myöhemminkään vaikka asuntoesittelyissä sisätilat paljastuivat tavanomaisiksi luokkahuoneiksi ja koulun käytäviksi, sillä talon henki, karma, jingit, jangit ja ties mitkä, olivat omieni kanssa kohdallaan. Tämä se on, meidän koti, varmasti on!
JONKUN AJAN KULUTTUA
Aloitan blogin pitämisen kohta, pian. Täytyy ensin vähän harjoitella ja tutustua tarkemmin tähän systeemiin, keltanokka kun tässä asiassa olen. Tarjouksemme Karhin koulusta on kunnanhallituksen ja -valtuustonkin hyväksymä. Kaupantekoprosessi, hallintaoikeudensiirtymisestä vielä puhumattakaan, on vasta alkamassa. Koulussa on vielä oppilaat ja irtaimiston tyhjentäminen alkaa toden teolla vasta koulun loputtua kesäkuun alussa. Meidän remonttiseikkailu (lue sekoilu) ei siis ala aivan tänään eikä ylihuomennakaan, joten minulla on mukavasti aikaa treenailla blogikirjoittelua. Toivottavasti löydät sivuni myöhemminkin kun varsinainen seikkailu on alkanut!